**"Сфинкс а, седарчийн стигал а, б1арлаг1аш а"**

***И т1улгах дина цхьана тамашийначу 1аламатан я туьйранерчу экханан сурт суна дуьххьара историн 1амат т1е тоьхна гира. Дуьхьал х1оьттира Мисаран малхо ягийна, к1айчу г1амарийн еса аре. Оцу есаллехь ша цхьаъ лаьтта сфинкс, гонаха цхьа а х1ума а доцуш, буьйса йоьлча гучудовлу стиглара цхьа седарчий доцург.***

ме хир ду цунна б1ешерашкахь цигахь, йистйоцчу есаллехь лаьтташ», – ойла хилира сан х1етахь жимчохь, и т1улган хилар диц а делла. Воккха а хилла, яздархойн, суртдиллархойн юкъаметтигаш йовза волавелча, ас тидам бира оцу тайпанчу нахана юккъехь сфинкс хила лууш адамаш хилар. «Со цхьаъ бен яздархо вац! Со цхьаъ бен поэт вац! Со цхьаъ бен художник вац! Кхиберш бан а бац, я царах цкъа а хир а бац, церан хьекъал а, доьналла а, пох1ма а ца тоьа соьца д1анисвала», – иза дара церан къамелийн, леларийн коьрта маь1на. Царна ч1ог1а лаьара шайн говзаллехь иштта еса аре х1уттийла а, оцу арахь, сфинкс санна, ирх а вахана, ша лаьттийла а. Далатохар церан и лаам хилар а дацара, царна иза иштта ду аьлла баккъал а хетар дара, баккъал а ч1ог1а шаьш сфинксаш а, гонахарнаш г1амарш а. Билгалдаккха деза, и нах мелла а пох1ма долуш, шайн говзалла дика евзаш хилар. Оцу тайпанчу нахана ца го шайн уллорчун цхьа а тайпа кхиамаш, церан уьш хила йиш а яц аьлла дог тешна а бу, царна ур-аттала вовшийн а ца го. И тайпа нах беха шаьш кхоьллинчу шайн дуьненахь (аьлча а, есачу г1ум-арахь). Иза син цамгар яра. Ас цунна «сфинксан синдром» ц1е тиллира. Билггал и цамгар кхоллараллехь къахьоьгучу цхьадолчу адамех кхетта хиларх со тийшира, театре балха а вахана, цигара белхахой бевзича. Къаьсттина цхьа режиссер вара цигахь шех, Сфинкс хьовха, Пир1ун тарвелла, шен говзаллехь ша дийриг бен дош дац бохуш, дуьненахь а ц1еяххана режиссераш, шен хилла хьехархой а т1аьхьа, нехаш хеташ. Цунна к1езиг яра Нохчийчоь, шен ойланехь цо дерриге а дуьненах йинера г1амаран еса аре, ткъа ша, сфинксах

тарвелла айъавелла лаьттара иза, ч1ениг ирх а яхийтина, адамашна хьовха, г1алин лекхчу ц1еношна а т1ехула хьоьжуш. Ванах, кхоллараллех д1а мел хьакхавелларг иштта ву техьа аьлла, ойлане ваьлча, цхьадика, иштта ца карийра. Алхьамдулиллах1, кхечу тайпана нах а бара: цхьажимма бен дацахь а, хьан диканиг гуш, хьан кхоллараллехь жимма а говза х1ума нисделча, иза гучудоккхуш, къагош, даздой дуьйцуш, хиндолчух тешош, дегайовхо кхуллуш. Иштта стаг вара Сулаймин Ахьмад а. Иза, шен мел велларг юхавеача санна, воккхавера нохчийн маттахь язъеш цхьа стаг гучуваьлча. Шен йозанаш 1адда а дуьтий, Ахьмад араволура, иза т1аьхьа а х1оттавой, цо язйинарш зорбатохийта, хьенех вевзий шуна бохуш, редакцешка х1уьттуш, ца вевза аьлча, цецвуьйлуш, цунах лаьцна к1орда ца деш дуьйцуш, цуьнан сийлахь хиндерг хьехош, кест-кеста: «Гал ма ваьллахь, к1ант!» – олий, цуьнга юха а хьожий, мохь а тухуш… Юха и ша волчу веача, цуьнан хенарниг, х1ан-х1а, цул жиманиг хуьлий, хьошалла деш, дечиг-пондар т1ехь иллеш дагардеш, хилларш-лелларш, къонахийн г1уллакхаш дуьйцуш 1ара хан-хене яллалц. Айса лелочун ойла йича, суо а хетара суна цунах тера: жимма а мог1анаш вовшахтаса г1ертарг, йохье вохуш, «хьох поэт, я яздархо хир ву хьуна, къахьега деза, вайн нохчийн литература вай кхион езаш ю хьуна, со волчу а вола, «Пхьарматан» заседанехь дакъа а лаца, дуьххьара вай хьан произведени пенагазет т1е тухур ю, т1аккха «Орге» д1алур ю, телевидене кхойкхур ву, т1аккха юкъарчу сборника юкъа г1ур ву, юха хьайн киншка араер ю…» – бохуш, къамелаш деш, юха церан йозанаш доьшуш, уьш нисдан г1ерташ, ч1ог1а къа

хьоьгура ас цхьана хенахь. Х1етахь, со студент волуш, ас цкъа къамел а дира университетан хьехархойн а, 1аморхойн а гуламехь, нохчийн литература кестта французийнчуьнца д1анислур ю бохуш… Со цунах ч1ог1а тешаш вара, и иштта хирг хиларх. Вайн цхьана яздархочо, сан ц1архочо, соьга ала а элира: «И нах стенна базабо ахь хьайна т1аьхьа, хьоьга царах я яздархой а, я хьайна доттаг1ий а балур бац, цу т1е яздархой, доттаг1ий оццул дукха хуьлуш а бац». Дукхахдолчунна, иза бакълуьйш хиллера: со яздархой бан г1иртинчу нахах – цхьаболчех – суна луьра мостаг1ий хилира, вуьйш – шайн дахарх мел цанисделлачун а со бехке хеташ, дегабаам а бина, суна т1ехьашха луьйш лела, шайн къинойн маххьаш даздеш, кхоалг1ачех бакъйолу сфинксаш хилла, уьш а т1етаь11ина къахьоьгуш бу, шайна гонаха малхо еттина еса аренаш алсамйохуш… Бакъдерг дийцича, цхьа масех сан даге хьаьжжина а ву: шайн литературин уьрда т1ехь хаддаза къахьоьгуш, цу т1е шайн ойланийн х1у д1адуьйш, хьалакхиъна «ялта» дай чу дерзош… Делахь-х1ета, эрна дац-кха ас хьегна къа! И мухха хиллехь а, со кхечу кепара хила а лур вацара, я х1инца а хила а ца ло. Суна сайна гонаха, сайн говзаллехь хьанал къахьоьгуш дуккха а нах ган лаьара. Уьш цахилар сингаттаме а, цхьалха а хир дара. Ишттачу синх1оттамна а ц1е карон хьаьжира со, дагатесира: «седарчийн стигланан синдром». Цуьнан маь1на х1ун ду? Х1ара: стиглахь седарчий дуккха а ду, х1ораннан а лепар ша тайпана ду, цхьамма а кхечун лепарна новкъарло а ца йо. Яздархой а иштта хила беза… Цхьадика, иштта ойланаш йолу яздархой а нисло. Х1ара кху т1ехь д1адерзо дагахь вара со, амма х1ок

ху т1аьххьарчу хенахь, х1ара шолг1а т1ом д1абаьлча, кхитайпа «цомгаш» нах а гучубевлла литераторшна юккъехь. Хьалха яздархошна юххехь хьийзаш, ийза а луш, эхь а хеташ, шайн цхьацца г1ийла йозанаш…оьхьуш, вукхара г1иллакхна шаьш кхоош дош аьлча а, ц1ай хуьлуш лелла уьш, «яздархой» – боху ц1е эвхьаза шайн дола а яьккхина, шаьш-шайх статьяш язъеш, вовшашкара интервьюш оьцуш, буьйлабелла лелара, т1амах бевдда цхьаболу яздархой ц1ерабовлар бахьанехь, еса йисина церан меттигаш д1а а лийцина. (Царна хетарехь, амма бакъволчу яздархочун меттиг цкъа а еса ца хуьлу, иза миччахь хилча а). Нагахь «сфинксан синдром» ерш мелла а пох1ма долуш а, шайл говза дуьненахь а яздархо ца хеташ а белахь, х1окху вай юьйцучу тобанна а дика хаьа шаьш г1ийла яздархой буйла. Х1етте а церан 1алашо ю шаьш лелочух адам тешор. Цу т1ехь уьш кхиаме а кхочу, х1унда аьлча, нохчийн маттахь йоьшуш а, литературех кхеташ а 1аламат к1езиг нах бу. Цундела церан кхиам а хуьлу моттарг1анаш х1итто а, цунах шайна пайда бан а. Церан кхин 1алашо ян а яц, атта рицкъа даккхар бен, д1о малхо ягийнчу есачу арахь хьогалло хьовзийнчу некъахочунна х1уьттучех терра суьрташ а х1иттош нахана. Баккъал а литературни дахар д1ах1оьттича, седарчийн стигал а юьсур ю, сфинксаш а лаьттар ю, б1арлаг1аш йовр ю. Йовр ю аьлча а, литературехь шаьш лелон моттарг1а (со ала г1ертачун дуьззина маь1на оьрсийн дашо кхуллу – имитаци) 1ораяьлча, уьш кхечу уьрда т1е бевр бу, изза «болх» цигахь а бан, шайна гайн кхача хилчахьана, кхечу х1уманан церан к1езиг бала хуьлу. И «б1арлаг1ийн синдром» йолу адамаш гучудовлар вайн махкахь лаьтта ларт1ехь доцу хьал ду аьлла хета. Т1ом – иза дахарехь хила хьакъбоцу, оцу дахарна дуьхьал болу 1аьржа ницкъ бу. Оцу ницкъо олалла дечохь, х1инццалц хила йиш яц аьлла хетта х1уманаш гучудуьйлу: тайп-тайпана синкультурин мутанташ а, б1арлаг1аш а… Хих 1аьбча, некъахочунна – есачу арахь х1уьтту сурташ д1а ма-довллара, дахар ларт1е деача, «б1арлаг1аш» а д1айовр ю, я церан шайн меттиг хир ю – хьалха хилларг.

**Мус а АХМАДОВ**